ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՏՐԱՆՍՊՈՐՏԻ ԲՆԱԳԱՎԱՌՈՒՄ ՊԵՏԱԿԱՆ ՎԵՐԱՀՍԿՈՂՈՒԹՅԱՆ ՄԱՍԻՆ**

**Գ Լ ՈՒ Խ 1**

**ԸՆԴՀԱՆՈՒՐ ԴՐՈՒՅԹՆԵՐ**

|  |  |
| --- | --- |
| **Հոդված 1.** | **Օրենքի կարգավորման առարկան և գործողության ոլորտը** |

1. Սույն օրենքը սահմանում է տրանսպորտի բնագավառում պետական վերահսկողության հիմնական սկզբունքները, խնդիրներն ու ուղղությունները, վերահսկողության իրականացման ձևերն ու առանձնահատկությունները, պետական վերահսկողություն իրականացնող անձանց իրավունքները, պարտականությունները և պատասխանատվությունը, ինչպես նաև կարգավորում է պետական վերահսկողության հետ կապված այլ հարաբերություններ:

|  |  |
| --- | --- |
| **Հոդված 2.** | **Օրենքում օգտագործվող հիմնական հասկացությունները** |

1. Սույն օրենքում օգտագործվող հիմնական հասկացություններն են՝
2. **տեսչական մարմին՝** տրանսպորտի բնագավառում պետական վերահսկողություն իրականացնող պետական կառավարման համակարգի մարմին.

2) **պետական վերահսկողություն**` տեսչական մարմնի կողմից իրականացվող գործառույթ, որը նպատակաուղղված է տրանսպորտի բնագավառում անվտանգության ապահովմանը և Հայաստանի Հանրապետության օրենսդրության պահանջներրի պահպանման ապահովմանը.

3) **սահմանային վերահսկողություն՝** տեսչական մարմնի կողմից Հայաստանի Հանրապետության պետական սահմանով իրավաբանական և ֆիզիկական անձանց, անհատ ձեռնարկատերերի կողմից ուղևորափոխադրումների և բեռանափոխադրումների (այդ թվում` վտանգավոր բեռների) տրանսպորտի մասին Հայաստանի Հանրապետության օրենսդրությամբ սահմանված պահանջներին և միջազգային պայմանագրերին համապատասխանությունը պարզելու և Հայաստանի Հանրապետության օրենսդրությամբ սահմանված դեպքերում և կարգով իրականացվող վերահսկողական միջոցառումների համալիր.

4) **ստուգում`** «Հայաստանի Հանրապետությունում ստուգումների կազմակերպման և անցկացման մասին» օրենքով սահմանված կարգով և դեպքերում տեսչական մարմնի կողմից իրականացվող ընթացակարգ.

5) **դիտարկում՝** սույն օրենքով սահմանված դեպքերում և կարգով տեսչական մարմնի կողմից տրանսպորտի բնագավառում իրավախախտումների բացահայտման նպատակով իրականացվող միջոցառումների (գործողությունների) համալիր.

6) **ուսումնասիրություն**՝ տրանսպորտի բնագավառը կարգավորող օրենսդրության պահանջների խախտման դեպքերը կանխարգելող և նախազգուշացնող` տեսչական մարմնի կողմից իրականացվող ներքին ընթացակարգ.

7) **վերահսկվող սուբյեկտ՝** սույն օրենքի 5-րդ հոդվածի 1-ին մասով թվարկված ուղղություններով գործունեություն իրականացնող իրավաբանական անձինք, ֆիզիկական անձինք, տեղական ինքնակառավարման մարմիններ, որոնց գործունեության համար տրանսպորտի բնագավառը կարգավորող օրենսդրությամբ ամրագրված են կատարման ենթակա պահանջներ.

8) **հսկիչ կետ՝** սույն օրենքով սահմանված դեպքերում դիտարկում իրականցնելու նպատակով տեսչական մարմնի ղեկավարի հրամանով սահմանված վայր:

2. Սույն հոդվածով չսահմանված հասկացությունները կիրառվում են սույն օրենքի և դրա կիրառման ոլորտները կարգավորող այլ իրավական ակտերի իմաստով:

|  |  |
| --- | --- |
| **Հոդված 3.** | **Տրանսպորտի բնագավառի պետական վերահսկողության մասին օրենսդրությունը** |

1. Տրանսպորտի բնագավառի պետական վերահսկողության մասին Հայաստանի Հանրապետության օրենսդրությունը կազմված է սույն օրենքից, «Տեսչական մարմինների մասին», «Տրանսպորտի մասին», «Ավտոմոբիլային տրանսպորտի մասին», «Երկաթուղային տրանսպորտի մասին», «Ավտոմոբիլային ճանապարհների մասին», «Գովազդի մասին», «Լիցենզավորման մասին», «Պետական սահմանի մասին», «Պետական տուրքի մասին», «Հայաստանի Հանրապետությունում ստուգումների կազմակերպման և անցկացման մասին» օրենքներից, այլ իրավական ակտերից և Հայաստանի Հանրապետության միջազգային պայմանագրերից:

|  |  |
| --- | --- |
| **Հոդված 4.** | **Տրանսպորտի բնագավառի պետական վերահսկողության սկզբունքները և խնդիրները** |

1. Տրանսպորտի բնագավառում պետական վերահսկողության սկզբունքներն են՝

1) կիրառվող պետական վերահսկողության միջոցառումների համաչափությունը հանրային շահերին սպառնացող վտանգի աստիճանին.

2) օբյեկտիվությունը, անկողմնակալությունը և արհեստավարժությունը վերահսկողության իրականացման ընթացքում.

3) տրանսպորտի բնագավառում պետական վերահսկողության իրականացման թափանցիկությունը, այդ բնագավառի տեղեկատվության հասանելիությունը և բաց լինելը.

4) համագործակցությունը տեսչական մարմնի և այլ պետական մարմինների միջև.

6) պետական մարմինների` տրանսպորտի բնագավառում հսկողությանը և վերահսկողությանն առնչվող գործառույթների և իրավասությունների կրկնորդման անթույլատրելիությունը.

7) վերահսկվող սուբյեկտների նկատմամբ խտրականության անթույլատրելիությունը.

8) տրանսպորտի բնագավառում պետական վերահսկողության միջոցառումների պլանավորումը և համակարգված բնույթը, դրանց պարբերաբար կատարելագործումը` հիմնված ստուգվող օբյեկտի ռիսկայնության վրա.

9) տեսչական մարմնի գործունեության նպատակաուղղումը դեպի վերահսկվող սուբյկետների կողմից իրավախախտումների կատարման կանխումը, տրանսպորտի բնագավառը կարգավորող օրենսդրությամբ սահմանված պահանջների խախտման համար վերահսկվող սուբյեկտների պատասխանատվության համաչափությունը.

10) տեսչական մարմնի և տեսչական մարմնի ծառայողների պատասխանատվությունը վերահսկվող սուբյեկտին վերահսկողության ընթացքում ոչ համաչափ կամ անօրինական միջոցներ կիրառելու արդյունքում հասցված վնասի համար:

2. Տրանսպորտի բնագավառում վերահսկողության խնդիրներն են՝

1. տրանսպորտի բնագավառում պետական անվտանգության և օրենդրության պահանջների պահպանման ապահովումը, որոնք ուղղված են մարդու կյանքին, առողջությանը, պետության, իրավաբանական և ֆիզիկական անձանց իրավունքների և օրինական շահերի պահպանմանը և ռիսկերի կանխարգելմանը.
2. տրանսպորտի բնագավառում ռիսկերի կառավարումը, ինչպես նաև կանխարգելիչ միջոցառումների իրականացումը:

 **Գ Լ ՈՒ Խ  2**

 **ՊԵՏԱԿԱՆ ՎԵՐԱՀՍԿՈՂՈՒԹՅԱՆ ԱՊԱՀՈՎՈՒՄԸ**

|  |  |
| --- | --- |
| **Հոդված 5.** | **Տրանսպորտի բնագավառում պետական վերահսկողության հիմնական ուղղությունները** |

1. Տեսչական մարմինը, օրենքով սահմանված լիազորությունների շրջանակներում, իրականացնում է տրանսպորտի բնագավառի պետական վերահսկողություն հետևյալ ուղղություններով.
2. ուղևորափոխադրումներ.
3. բեռնափոխադրումներ.
4. ավտոկայարանային գործունեություն և միջքաղաքային (միջմարզային) և միջպետական փոխադրումների ուղետոմսերի վաճառք․
5. տրանսպորտային միջոցների տեխնիկական զննություն.
6. սեղմված բնական կամ հեղուկացված նավթային գազով աշխատելու համար ավտոտրանսպորտային միջոցների վրա գազաբալոնային սարքավորումների տեղադրման, գազաբալոնների պարբերական վկայագրում․
7. ընդհանուր օգտագործման պետական ավտոմոբիլային ճանապարհներին, ինչպես նաև այդ ճանապարհների օտարման շերտերում և պաշտպանական գոտիներում գովազդի (գովազդային վահանակի) տեղադրում.
8. երկաթուղային տրանսպորտի գործունեություն.
9. անվավոր տրանսպորտային միջոցների (շասսիների) և դրանց պահեստամասերի անվտանգություն:

**Հոդված 6. Ուղևորափոխադրումների պետական վերահսկողության իրականացումը**

1. Ուղևորափոխադրումների պետական վերահսկողությունն իրականացվում է՝
2. Կանոնավոր ուղևորափոխադրումների գործունեության շրջանակներում՝

ա) պայմանագրային պարտավորությունների կատարման նկատմամբ.

բ) հաստատված չվացուցակի պահանջների կատարման նկատմամբ.

գ) ճանապարհային թերթիկի առկայության և դրա ձևին ներկայացվող պահանջների կատարման նկատմամբ.

դ) Հայաստանի Հանրապետության տարածքից ավտոմոբիլային տրանսպորտով ուղևորների և ուղեբեռների միջպետական փոխադրումների իրականացման կարգի պահպանման նկատմամբ.

ե) փոխադրողների սեփականության կամ օգտագործման իրավունքով պատկանող հավաքակայանների համար նախատեսված պայմանների պահպանման նկատմամբ.

զ) տրանսպորտային միջոցների շարժակազմի տեխնիկական շահագործման և կահավորվածության պահանջների պահպանման նկատմամբ.

է) սեղմված բնական կամ հեղուկացված նավթային գազով աշխատելու համար ավտոտրանսպորտային միջոցներում տեղադրվող գազաբալոնային սարքավորումների առկայության դեպքում՝ դրանց համար օրենքով սահմանված փաստաթղթերի առկայության պահանջների կատարման նկատմամբ.

ը) ավտովարորդի աշխատանքային հերթափոխի` աշխատանքային օրենսդրությամբ սահմանված նորմատիվային տևողությունը գերազանցող միջպետական և միջքաղաքային երթուղիների սպասարկման համար (ավտովարորդներին առընչվող) օրենդրությամբ սահմանված պահանջների կատարման նկատմամբ.

թ) միջպետական փոխադրումներում ներգրավված ավտոբուսների կահավորանքի և այդ կահավորանքի համար համապատասխան փաստաթղթերի ու քարտերի պահանջների ապահովման նկատմամբ, այդ թվում՝ թվային տախոգրաֆի շահագործման և թվային տախոգրաֆի քարտի առկայության, քարտի թվային տախոգրաֆում տեղադրված լինելու, թվային տախոգրաֆի կողմից արձանագրված ավտովարորդի քարտի վրա գրանցված տվյալների, ինչպես նաև ավտոտրանսպորտային միջոցի անձնակազմի վարելու և հանգստի ռեժիմի պահպանման պահանջների կատարման նկատմամբ.

1. ոչ կանոնավոր փոխադրումների գործունեության շրջանակներում՝

ա) միջպետական փոխադրողների կողմից ուղևորների անվանացուցակի առկայության պահանջի կատարման նկատմամբ.

բ)  Հայաստանի Հանրապետության և փոխադրման մյուս կողմ հանդիսացող պետությունների միջև կնքված՝ տրանսպորտի բնագավառը կանոնակարգող միջազգային համաձայնագրերի պահանջների կատարման նկատմամբ.

գ) միջպետական փոխադրողների կողմից յուրաքանչյուր երթի համար պետական տուրքի վճարման պահանջի կատարման նկատմամբ.

դ) Հայաստանի Հանրապետության հետ տրանսպորտի անվտանգության բնագավառը կանոնակարգող միջազգային համաձայնագրեր չունեցող պետությունից դեպի Հայաստանի Հանրապետություն և հակառակ ուղղությամբ այլ պետություններում հաշվառված տրանսպորտային միջոցներով միջպետական ոչ կանոնավոր ուղևորափոխադրումների դեպքում սահմանված պահանջների կատարման նկատմամբ.

ե) միջպետական փոխադրումներում ներգրավված ավտոբուսների կահավորանքի և այդ կահավորանքի համար համապատասխան փաստաթղթերի ու քարտերի պահանջների ապահովման նկատմամբ, այդ թվում՝ թվային տախոգրաֆի շահագործման և թվային տախոգրաֆի քարտի առկայության, քարտի թվային տախոգրաֆում տեղադրված լինելու, թվային տախոգրաֆի կողմից արձանագրված ավտովարորդի քարտի վրա գրանցված տվյալների, ինչպես նաև ավտոտրանսպորտային միջոցի անձնակազմի վարելու և հանգստի ռեժիմի պահպանման պահանջների կատարման նկատմամբ.

զ) ուղևորափոխադրումներ իրականացնողի կողմից աշխատակիցների (վարորդների) համար օրենսդրությամբ սահմանված չափորոշիչներին համապատասխանության ապահովման նկատմաբ.

է) ավտովարորդի աշխատանքային հերթափոխի` աշխատանքային օրենսդրությամբ սահմանված նորմատիվային տևողությունը գերազանցող միջպետական և միջքաղաքային երթուղիների սպասարկման համար (ավտովարորդներին առընչվող) օրենդրությամբ սահմանված պահանջների կատարման նկատմամբ.

1. մարդատար-տաքսի ավտոմոբիլներով ուղևորափոխադրումների գործունեության շրջանակներում՝

ա) փոխադրումների համար լիցենզիայի առկայության և լիցենզավորման պահանջների կատարման նկատմամբ.

բ) փոխադրումներն իրականացնողների ավտոտրանսպորտային միջոցների կահավորանքի պահանջների կատարման նկատմամբ.

գ) փոխադրումների կազմակերպման համար օրենքով արգելվող ավտոմեքենաների առկայության պահանջի կատարման նկատմամբ:

2. Միջպետական ուղևորափոխադրումներ իրականացնողների կողմից սույն հոդվածի 1-ին մասի 1-ին կետի թ) ենթակետով և 2-րդ կետի ա),գ) և ե) ենթակետով նախատեսված պահանջների կատարման նկատմամբ վերահսկողությունն իրականացվում է սահմանային վերահսկողության ձևով:

3. Սույն հոդվածի 1-ին մասով նախատեսված (բացառությամբ սույն հոդվածի 2-րդ մասում նշված) պահանջների կատարման նկատմամբ վերահսկողությունն իրականացվում է դիտարկումների ձևով:

|  |  |
| --- | --- |
| **Հոդված 7.** | **Բեռնափոխադրումների պետական վերահսկողության իրականացումը**  |

1. Բեռնափոխադրումների պետական վերահսկողությունն իրականացվում է՝
2. տրանսպորտային միջոցների թույլատրելի առավելագույն զանգվածի և (կամ) մեկ սռնու վրա ընկնող բեռնվածքի, ինչպես նաև մեծ եզրաչափերի, առավելագույն զանգվածների և չափերի նկատմամբ.
3. բեռնափոխադրումների անվտանգությանը ներկայացվող պահանջների կատարման նկատմամբ՝ ավտոտրանսպորտային միջոցների քաշային և եզրաչափային չափորոշիչների մասով.
4. ավտովարորդներին տրանսպորտային օրենսդրությամբ ներկայացվող պահանջների կատարման նկատմամբ.
5. միջազգային պայմանագրերի և բեռնափոխադրումների իրականացման կարգի պահանջների կատարման նկատմամբ.
6. միջպետական բեռնափոխադրումներում ներգրավված ավտոտրանսպորտային միջոցի կահավորանքի և այդ կահավորանքի համար համապատասխան փաստաթղթերի ու քարտերի պահանջների ապահովման նկատմամբ, այդ թվում՝ թվային տախոգրաֆի շահագործման և թվային տախոգրաֆի քարտի առկայության, քարտի թվային տախոգրաֆում տեղադրված լինելու, թվային տախոգրաֆի կողմից արձանագրված ավտովարորդի քարտի վրա գրանցված տվյալների, ինչպես նաև ավտոտրանսպորտային միջոցի անձնակազմի վարելու և հանգստի ռեժիմի պահպանման պահանջների կատարման նկատմամբ.
7. չմասնատվող բեռներ փոխադրող թույլատրելի առավելագույն զանգվածը գերազանցող և (կամ) մեկ սռնու վրա ընկնող բեռնվածքը գերազանցող ծանրաքաշ և (կամ) մեծ եզրաչափերը գերազանցող տրանսպորտային միջոցների երթևեկության համար թույլտվության և հատուկ թույլտվության առկայության և դրա պահանջների կատարման նկատմամբ.
8. ավտովարորդի աշխատանքային հերթափոխի` աշխատանքային օրենսդրությամբ սահմանված նորմատիվային տևողությունը գերազանցող միջպետական և միջքաղաքային երթուղիների սպասարկման համար (ավտովարորդներին առընչվող) օրենդրությամբ սահմանված պահանջների կատարման նկատմամբ.
9. Եթե սույն հոդվածով նախատեսված վերահսկողության ընթացքում հայտնաբերված սույն հոդվածի 1-ին մասի 1-ին, 2-րդ և 6-րդ կետերով նախատեսված պահանջների խախտումներն անմիջապես չեն վերացվում, ապա տեսչական մարմնի ծառայողը արձանագրելով խախտումը արգելում է տրանսպորտային միջոցի երթևկությունը մինչև խախտման վերացումը՝ նշելով այն վայրը, որտեղ պետք է կայանի տրանսպորտային միջոցը:
10. Սույն հոդվածի 2-րդ մասով նախատեսված դեպքում տրանսպորատյին միջոցի երթևեկությունն արգելելու մասին տեսչական մարմնի ծառայողն ընդունում է բանավոր վարչական ակտ:
11. Միջպետական բեռնափոխադրումների շրջանակներում սույն հոդվածի 1-ին մասի 1-ին, 2-րդ, 5-րդ և 6-րդ կետերով նախատեսված պահանջների կատարման նկատմամբ վերահսկողությունն իրականացվում է սահմանային վերահսկողության ձևով:
12. Սույն հոդվածի 1-ին մասով նախատեսված (բացառությամբ սույն հոդվածի 3-րդ մասում նշված) պահանջների կատարման նկատմամբ վերահսկողությունն իրականացվում է դիտարկումների միջոցով: Ընդորում, սույն հոդվածի 1-ին մասի 1-ին, 2-րդ և 6-րդ կետորով նախատեսված պահանջների կատարման նկատմամբ վերահսկողությունն իրականցվում է նաև տեսչական մարմնի հսկիչ կետերով դիտարկումների ձևով:

**Հոդված 8. Ավտոկայարանային գործունեության և միջքաղաքային (միջմարզային) և միջպետական փոխադրումների ուղետոմսերի վաճառքի պետական վերահսկողության իրականացումը**

1. Ավտոկայարանային գործունեության պետականվերահսկողությունն իրականացվում է՝
2. միջքաղաքային և միջպետական երթուղիների ուղևորների տոմսավորումն ավտոկայարանների և ավտոկայանների, ինչպես նաև դրանց հետ պայմանագիր ունեցող այլ կազմակերպության միջոցով իրականացնելու և տոմսերի նախնական վաճառքի համար տրանսպորտային օրենսդրությամբ սահմանված քանակի նկատմամբ.
3. ավտոկայարանային գործունեության կազմակերպման կարգի պայմանների և պահանջների կատարման նկատմամբ:

|  |  |
| --- | --- |
| **Հոդված 9.** | **Տրանսպորտային միջոցների տեխնիկական զննության գործունեության պետական վերահսկողության իրականացումը** |

1. Տեխնիկական զննության գործունեության պետականվերահսկողությունն իրականացվում է՝

1) տեխնիկական զննության գործունեություն իրականացման լիցենզիայի առկայության և լիցենզավորման կարգի պայմանների ու պահանջների կատարման նկատմամբ.

2) տեխնիկական զննություն անցկացնելու կարգի պահանջների կատարման նկատմամբ.

3) տեխնիկական արատորոշման միջոցների օգտագործմամբ տեխնիկական զննության ընթացքում տրանսպորտային միջոցների տեխնիկական վիճակի ստուգման աշխատանքներին ներկայացվող պահանջների կատարման նկատմամբ։

|  |  |
| --- | --- |
| **Հոդված 10.** | **Սեղմված բնական կամ հեղուկացված նավթային գազով աշխատելու համար ավտոտրանսպորտային միջոցների վրա գազաբալոնային սարքավորումների տեղադրման և գազաբալոնների պարբերական վկայագրման վերահսկողության իրականացումը** |

1. Սեղմված բնական կամ հեղուկացված նավթային գազով աշխատելու համար ավտոտրանսպորտային միջոցների վրա գազաբալոնային սարքավորումների տեղադրման և գազաբալոնների պարբերական վկայագրման վերահսկողության իրականացումը իրականցվում է սեղմված բնական կամ հեղուկացված նավթային գազով աշխատելուավտոտրանսպորտային միջոցների վրա գազաբալոնային սարքավորումներ տեղադրելու և գազաբալոնները պարբերաբար վկայագրելու գործունեության լիցենզավորման կարգի պայմանների և պահանջների, ինչպես նաև գազաբալոնների լցավորման պահանջների կատարման նկատմաբ։

|  |  |
| --- | --- |
| **Հոդված 11.** | **Ընդհանուր օգտագործման պետական ավտոմոբիլային ճանապարհներին, ինչպես նաև այդ ճանապարհների օտարման շերտերում և պաշտպանական գոտիներում գովազդի (գովազդային վահանակի) տեղադրման նկատմամբ պետական վերահսկողության իրականացումը** |

1. Ընդհանուր օգտագործման պետական ավտոմոբիլային ճանապարհներին, ինչպես նաև այդ ճանապարհների օտարման շերտերում և պաշտպանական գոտիներում գովազդի (գովազդային վահանակի) տեղադրման պետական վերահսկողությունն իրականացվում է`
2. Ընդհանուր օգտագործման պետական ավտոմոբիլային  ճանապարհների օտարման շերտում և պաշտպանական գոտում գովազդի (գովազդային վահանակի) տեղադրման համար թույլտվության (համաձայնության) առկայության պահանջի նկատմամբ,
3. Ընդհանուր օգտագործման պետական ավտոմոբիլային  ճանապարհներին, ինչպես նաև այդ ճանապարհների օտարման շերտերում և պաշտպանական գոտիներում գովազդ (գովազդային վահանակի) տեղադրելու պայմանների պահպանման նկատմամբ:

2. Սույն հոդվածի 1-ին մասով նախատեսված պահանջների նկատմամբ վերահսկողությունն իրականացվում է դիտարկումների ձևով:

|  |  |
| --- | --- |
| **Հոդված 12.** | **Երկաթուղային** **տրանսպորտի գործունեության պետական վերահսկողության իրականացումը** |

1. Երկաթուղային տրանսպորտի գործունեության պետական վերահսկողությունն իրականացվում է երկաթուղային տրանսպորտի մասին օրենսդրությամբ սահմանված լիազորությունների շրջանակներում։

|  |  |
| --- | --- |
| **Հոդված 13.** | **Անվավոր տրանսպորտային միջոցների (շասսիների) և դրանց պահեստամասերի անվտանգության վերահսկողության իրականացումը** |

1. Անվավոր տրանսպորտային միջոցների (շասսիների) և դրանց պահեստամասերի անվտանգության վերահսկողությունը իրականացվում է անվտանգությունը հավաստող գործող տեխնիկական կանոնակարգերով սահմանված անհրաժեշտ փաստաթղթերի (հավաստագրերի) առկայության պահանջի կատարման նկատմամբ:

**Գ Լ ՈՒ Խ 3**

**ՊԵՏԱԿԱՆ ՎԵՐԱՀՍԿՈՂՈՒԹՅԱՆ ԻՐԱԿԱՆԱՑՄԱՆ ՁԵՎԵՐԸ, ՎԵՐԱՀՍԿՈՂՈՒԹՅԱՆ ԸՆԹԱՑՔՈՒՄ ԿԻՐԱՌՎՈՂ ՊԱՏԱՍԽԱՆԱՏՎՈՒԹՅԱՆ ՄԻՋՈՑՆԵՐԸ, ՍԱՀՄԱՆԱՓԱԿՈՒՄՆԵՐԸ ԵՎ ՀԱՅՏՆԱԲԵՐՎԱԾ ԽԱԽՏՈՒՄՆԵՐԻ ՎԵՐԱՑՄԱՆ ՈՒՂՂՈՒԹՅԱՄԲ ՁԵՌՆԱՐԿՎՈՂ ՄԻՋՈՑՆԵՐԸ**

|  |  |
| --- | --- |
| **Հոդված 14.** | **Տրանսպորտի բնագավառի պետական վերահսկողության ձևերը** |

1. Տրանսպորտի բնագավառում իրականացվող պետական վերահսկողության ձևերն են`
2. ստուգումը.
3. ուսումնասիրությունը.
4. դիտարկումը.
5. սահմանային վերահսկողությունը:
6. Սույն հոդվածի 1-ին մասով սահմանված վերահսկողության ձևերի վարույթի նկատմամբ կիրառվում են «Վարչարարության հիմունքների և վարչական վարույթի մասին» օրենքի դրույթները:

|  |  |
| --- | --- |
| **Հոդված 15.** | **Ստուգումը** |

1. Տեսչական մարմնի կողմից ստուգումների կազմակերպման ու անցկացման հետ կապված հարաբերությունները կարգավորվում են «Հայաստանի Հանրապետությունում ստուգումների կազմակերպման և անցկացման մասին» օրենքով՝ սույն օրենքով սահմանված առանձնահատկությունների հաշվառմամբ:
2. Սույն օրենքի 5-րդ հոդվածի 1-ին մասով նախատեսված ուղղություններով վերահսկողությունն իրականացվում է ստուգումների միջոցով, եթե օրենքով վերահսկողության իրականացման այլ ձև կամ կարգ նախատեսված չէ:

|  |  |
| --- | --- |
| **Հոդված 16.** |  **Ուսումնասիրությունը** |
|  |  |

1. Ուսումնասիրության ընթացքում տրանսպորտային օրենսդրության պահանջների խախտում հայտնաբերելու դեպքում տեսչական մարմնի ղեկավարը կամ նրա հանձնարարությամբ տարածքային ստորաբաժանման ղեկավարը պատշաճ ձևով նախազգուշացնում է համապատասխան վերահսկվող սուբյեկտին տրանսպորտային օրենսդրության պահանջի խախտման մասին` նշելով խախտման հետևանքները վերացնելու միջոցառումները, ներառյալ` դրանց կատարման ժամկետը:
2. Վերահսկվող սուբյեկտը նախազգուշացման հետ կապված միջոցառումների կատարման մասին պարտավոր է ժամկետը լրանալուց հետո եռօրյա ժամկետում գրավոր տեղյակ պահել տեսչական մարմնին:
3. Նախազգուշացումից հետո սահմանված ժամկետում վերահսկվող սուբյեկտի կողմից խախտման հետևանքները չվերացնելը և (կամ) դրա վերաբերյալ պատշաճ ձևով չտեղեկացնելը հիմք են հանդիսանում «Հայաստանի Հանրապետությունում ստուգումների կազմակերպման և անցկացման մասին» օրենքով սահմանված կարգով ստուգում կամ սույն օրենքով սահմանված կարգով դիտարկում իրականացնելու և պատասխանատվության միջոցներ կիրառելու համար:

**Հոդված 17. Դիտարկումը**

* 1. Դիտարկումն իրականացվում է  տեսչական մարմնի ղեկավարի կամ նրա տեղակալի հանձնարարականի հիման վրա, որտեղ նշվում են դիտարկում իրականացնող մարմնի անվանումը, դիտարկում իրականացնող տեսչական մարմնի ծառայողի (ծառայողների) պաշտոնը, անունը, ազգանունը, վերահսկվող սուբյեկտի անունը կամ անվանումը (առկայության դեպքում), դիտարկման նպատակը, ժամանակահատվածը և դիտարկվող հարցերի շրջանակը:
	2. Դիտարկումը կարող է իրականցվել նաև հսկիչ կետերի միջոցով:
	3. Դիտարկում իրականացնելու համար առիթ կարող են հանդիսանալ՝
1. պետական կառավարման և տեղական ինքնակառավարման մարմինների կողմից տեսչական մարմնին ներկայացված տեղեկությունները,
2. տեսչական մարմնի ստորաբաժանման ղեկավարի կողմից տեսչական մարմնի ղեկավարին ներկայացված զեկուցագիրը,
3. ֆիզիկական կամ իրավաբանական անձանց, զանգվածային լրատվության միջոցների հաղորդումները (այդ թվում` տեսչական մարմնի թեժ գծով տրված, ինտերնետային կայքով կամ էլեկտրոնային փոստով ստացված հաղորդումները):
	1. Հսկիչ կետերի միջոցով դիտարկում իրականացնելու առիթ է տեսչական մարմնի ստորաբաժանման ղեկավարի կողմից տեսչական մարմնի ղեկավարին ներկայացված զեկուցագիրը:
	2. Դիտարկումն իրականացվում է առանց նախնական ծանուցման: Դիտարկման իրականացման հրամանը նախքան դիտարկումն սկսելը ծանոթացման նպատակով ներկայացվում է վերահսկվող սուբյեկտի ղեկավարին կամ նրան փոխարինող անձին: Վերահսկվող սուբյեկտի ղեկավարի կամ նրան փոխարինող անձի՝ դիտարկման վայրում չգտնվելը կամ դիտարկումն իրականացնելու վերաբերևյալ հրամանը ստանալուց և այն ստանալու փաստը ստորագրությամբ հավաստելուց հրաժարվելը հիմք չէ տվյալ պահին դիտարկումը չիրականացնելու համար:
	3. Դիտարկման արդյունքում կազմվում է արձանագրություն, որում նշվում են դիտարկում իրականացնող մարմնի անվանումը, դիտարկում իրականացնող անձի (անձանց) պաշտոնը, անունը, ազգանունը, վերահսկվող սուբյեկտի անունը (անվանումը), խախտումներ հայտնաբերելու դեպքում նաև բացահայտված խախտումները, խախտումների նկարագրությունը, խախտման ժամկետը (եթե հնարավոր է որոշել) և այն իրավական նորմերը, որոնց պահանջները չեն կատարվել:
	4. Դիտարկման արձանագրությունը ստորագրում է դիտարկում իրականացնող տեսչական մարմնի ծառայողը և վերահսկվող սուբյեկտի ղեկավարը կամ նրան փոխարինող պաշտոնատար անձը: վերահսկվող սուբյեկտի ղեկավարը կամ նրան փոխարինող պաշտոնատար անձը իրավունք ունի ներկայացնելու արձանագրությանը կցվող բացատրություններ և դիտողություններ արձանագրության բովանդակության վերաբերյալ: Այն դեպքում, երբ վերահսկվող սուբյեկտի ղեկավարը կամ նրան փոխարինող անձը հրաժարվում է ստորագրել և ստանալ դիտարկման արձանագրության 2-րդ օրինակը կամ չի գտնվում դիտարկման իրականացման վայրում, ապա դիտարկման արձանագրության 2-րդ օրինակը փոստով ուղարկվում է վերահսկվող սուբյեկտին: Փոստով առաքված արձանագրությունը վերահսկվող սուբյեկտի կողմից չստանալու դեպքում այն տեղադրվում է տեսչական մարմնի պաշտոնական կայքում, ինչը համարժեք է պատշաճ ձևով պաշտոնական ծանուցմանը:
	5. Դիտարկում իրականացնող տեսչական մարմնի ծառայողի կողմից վերսհսկվող սուբյեկտի մոտ դիտարկման նպատակների շրջանակներում խախտում հայտնաբերելու դեպքում տրվում է խախտումը վերացնելու մասին կարգադրագիր:
	6. Կարգադրագիր չի տրվում, եթե խախտումն իր բնույթով այնպիսին է, որ հնարավոր չէ վերացնել:
	7. Խախտում չհայտնաբերելու, ինչպես նաև սույն հոդվածի 9-րդ մասով նախատեսված դեպքերում կայացվում է դիտարկման վարույթը կարճելու մասին որոշում:
	8. Դիտարկման ընթացքը խոչընդոտելը հանգեցնում է նույն հետևանքների, ինչը նախատեսված է ստուգման ընթացքը խոչընդոտելու դեպքում:
	9. Դիտարկման ընթացքում դիտարկում իրականացնող անձը իրականացնում է՝
4. դիտարկման հրամանով սահմանված տվյալների (փաստաթղթերի) լուսապատճենների, կրկնօրինակների և այլ տեղեկությունների հավաքագրում.
5. դիտարկման ընթացքում վերահսկվող սուբյեկտի գործունեության իրականացման վայրը կամ դիտարկման իրականացման համար էական նշանակություն ունեցող ցանկացած իրավիճակի լուսանկարում և (կամ) տեսաձայնագրում.
6. օրենսդրության պահանջների խախտումներ հայտնաբերելու դեպքում համապատասխան կարգադրագրի արձակում՝ դրա կատարման համար ժամկետ սահմանելով, իսկ սույն հոդվածի 10-րդ մասով նախատեսված դեպքերում՝ դիտարկման վբարույթը կաճելու մասին որոշման կայացում.
7. սույն օրենքով նախատեսված դեպքերում վերահսկվող սուբյեկտի գործողության արգելում:
	1. Յուրաքանչյուր վերահսկվող սուբյեկտի մոտ մեկ դիտարկման ժամկետը կարող է սահմանվել ոչ ավելի, քան 7 անընդմեջ աշխատանքային օր:
	2. Տեսչական մարմինը Վարչապետի աշխատակազմի տեսչական մարմինների աշխատանքների համակարգման գրասենյակին տրամադրում է յուրաքանչյուր եռամսյակի ընթացքում կատարված դիտարկումների վերաբերյալ հաշվետվությունը, որում նշվում են վերահկսվող սուբյեկտի անունը (անվանումը), իրավաբանական անձի կամ անհատ ձեռնարկատիրոջ դեպքում՝ պետական գրանցման կամ հաշվառման համարը, հարկ վճարողի հաշվառման համարը (բացառությամբ սույն հոդվածի 2-րդ կետով նշված դեպքի), յուրաքանչյուր դիտարկվող սուբյեկտում իրականացված դիտարկման քանակի մասին տեղեկատվությունը, ինչպես նաև դիտարկման արդյունքները: Հաշվետվության ձևը սահմանվում է վարչապետի աշխատակազմի տեսչական մարմինների աշխատանքների համակարգման գրասենյակի ղեկավարի հրամանով:
	3. Դիտարկման արդյունքները տեղադրվում են տեսչական մարմնի պաշտոնական ինտերնետային կայքում:

|  |  |
| --- | --- |
| **Հոդված 18.** | **Սահմանային վերահսկողությունը** |

1. Հայստանի Հանրապետության պետական սահմանը հատելիս բեռնատար տրանսպորտային միջոցների, ավտոբուսների և միկրոավտոբուսների համար տրանսպորտային օրենսդրությամբ, ինչպես նաև անվավոր տրանսպորտային միջոցների (շասսիների) և դրանց պահեստամասերի անվտանգությունը հավաստող գործող տեխնիկական կանոնակարգման օբյեկտ հանդիսացող տրանսպորտային միջոցների և դրանց պահեստամասերի համար սահմանված պահանջների նկատմամբ պետական վերահսկողությունն իրականացնում է տեսչական մարմինը:

2. Տեսչական մարմնինը սահմանային վերահսկողությունն իրականցնում է պետական սահմանի անցման կետերում տեղակայված (տեսչական մարմնի սահմանային հսկիչ կետերի միջոցով) Հայաստանի Հանրապետության պետական սահմանը հատող բոլոր տրանսպորտային միջոցների, այդ թվում՝ անվավոր տրանսպորտային միջոցների (շասսիների) և դրանց պահեստամասերի անվտանգությունը հավաստող գործող տեխնիկական կանոնակարգման օբյեկտ հանդիսացող տրանսպորտային միջոցների և դրանց պահեստամասերի նկատմամբ:

3. Սահմանային վերահսկողության արդյունքում կազմվում է արձանագրություն՝ 2 օրինակից, որում նշվում են վերահսկողություն իրականացնող տեսչական մարմնի անվանումը, տեսչական մարմնի ծառայողի պաշտոնը, անունը, ազգանունը, վերահսկվող սուբյեկտի անունը (անվանումը), խախտումներ հայտնաբերելու դեպքում նաև բացահայտված խախտումները, խախտումների նկարագրությունը, խախտման ժամկետը (եթե հնարավոր է որոշել) և այն իրավական նորմերը, որոնց պահանջները չեն կատարվել:

1. Սահմանային վերահսկողության արձանագրությունը ստորագրում է տեսչական մարմնի ծառայողը և վերահսկվող սուբյեկտը: Վերահսկվող սուբյեկտը իրավունք ունի ներկայացնելու արձանագրությանը կցվող բացատրություններ և դիտողություններ արձանագրության բովանդակության վերաբերյալ: Այն դեպքում, երբ վերահսկվող սուբյեկտը հրաժարվում է ստորագրել և ստանալ արձանագրության 2-րդ օրինակը՝ արձանագրությունում այդ մասին կատարվում է նշում:
2. Սահմանային վերահսկողության ընթացքը խոչընդոտելը հանգեցնում է նույն հետևանքների, ինչը նախատեսված է ստուգման ընթացքը խոչընդոտելու դեպքում:
3. Վերահսկողության ընթացքում վերահսկողություն իրականացնող անձը իրականացնում է՝
4. տրնասպորտային օրենսդրությամբ սահմանված պահանջներին համապատասխանությունը պարզելու համար համապատասխան տվյալների ու փաստաթղթերի հավաքագրում.
5. օրենսդրության պահանջների խախտումներ հայտնաբերելու դեպքում համապատասխան կարգադրագրի արձակում՝ դրա կատարման համար ժամկետ սահմանելով.
6. սույն օրենքով նախատեսված դեպքերում վերահսկվող սուբյեկտի գործողության արգելում:
7. Սահմանային վերահսկողության արդյունքները տեղադրվում են տեսչական մարմնի պաշտոնական ինտերնետային կայքում:

**Հոդված 19. Տեսչական մարմնի (ծառայողների) կազմած փաստաթղթերի մասին ծանուցելը**

1. Տեսչական մարմինը սույն օրենքի 14-րդ հոդվածով սահմանված վերահսկողության ձևերի իրականացման ընթացքում կազմվող փաստաթղթերը վերհսկվող սուբյեկտին հանձնում է առձեռն կամ պատվիրված նամակով՝ հանձնման մասին ծանուցմամբ:

2.Եթե հնարավոր չէ վերահսկվող սուբյեկտին ծանուցել առձեռն,կամ պատվիրված նամակով՝ հետադարձ ծանուցմամբ (փոստով ուղարկված ծանուցումը վերադարձվել է, կամ ծանուցման փաստը չի հաստատվել, կամ հասցեատերը հրաժարվել է ստանալ պատշաճ կարգով ուղարկված (հանձնվող) ծանուցումը կամ ծանուցումը չի հանձնվել այլ հիմքերով, և առկա է հանձնողի նշումն այդ մասին), ապա ծանուցումն ուղարկվում է՝

1) ֆիզիկական անձի դեպքում` այդ անձի հաշվառման, աշխատանքի վայրի հայտնի հասցեով և անձի վերջին հայտնի բնակության վայրի համապատասխան համայնքի կամ վարչական շրջանի ղեկավարին, գործի նյութերում ֆիզիկական անձի այլ հասցեների, այդ թվում՝ էլեկտրոնային փոստի վերաբերյալ տվյալների առկայության դեպքում՝ այդ հասցեներով, իսկ պետական մարմնին հասանելիության դեպքում՝ նաև պաշտոնական էլեկտրոնային փոստին.

2) իրավաբանական անձի դեպքում՝ այդ անձի մշտապես գործող մարմնի գտնվելու վայրի հասցեով, գործի նյութերում իրավաբանական անձի այլ հասցեների, այդ թվում՝ էլեկտրոնային փոստի վերաբերյալ տվյալների առկայության դեպքում՝ այդ հասցեներով, իսկ պետական մարմնին հասանելիության դեպքում՝ նաև պաշտոնական էլեկտրոնային փոստին:

3. Սույն հոդվածի 2-րդ մասի 1-ին կամ 2-րդ կետերով նախատեսված գործողությունները կատարելուց հետո՝ երրորդ օրը ծանուցումը տեղադրվում է Հայաստանի Հանրապետության հրապարակային ծանուցումների պաշտոնական ինտերնետային կայքում։ Հայաստանի Հանրապետության հրապարակային ծանուցումների պաշտոնական ինտերնետային կայքում տեղադրելու օրվան հաջորդող հինգերորդ օրը անձը համարվում է պատշաճ ծանուցված:»։

 **Գ Լ ՈՒ Խ 4**

**ՏՐԱՆՍՊՈՐՏԻ ԲՆԱԳԱՎԱՌԻ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ ՏԵՍՉԱԿԱՆ ՄԱՐՄՆԻ ԼԻԱԶՈՐՈՒԹՅՈՒՆՆԵՐԸ, ՏԵՍՉԱԿԱՆ ՄԱՐՄՆԻ ՊԱՇՏՈՆԱՏԱՐ ԱՆՁԱՆՑ ԵՎ ՎԵՐԱՀՍԿՎՈՂ ՍՈՒԲՅԵԿՏՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

|  |  |
| --- | --- |
| **Հոդված 20.** | **Տրանսպորտի բնագավառի պետական վերահսկողություն իրականացնող տեսչական մարմնի լիազորությունները** |

1. Տեսչական մարմնի լիազորություններն են՝

1) տրանսպորտի բնագավառում պետական վերահսկողության միջոցառումներ իրականցնելու միջոցով ապահովում է տրանսպորտի բնագավառում վերահսկողության պետական քաղաքականության իրականացումը.

1. տրանսպորտի բնագավառում պետական վերահսկողության իրականացումը՝ ապահովելով վերահսկվող սուբյեկտների գործունեության համապատասխանությունը Հայաստանի Հանրապետության օրենքների, միջազգային պայմանագրերի և այլ նորմատիվ իրավական ակտերի պահանջներին.
2. պետական կառավարման, տեղական ինքնակառավարման և այլ պետական մարմինների, սպառողների և գործարարների միությունների, ինչպես նաև տեղական և միջազգային կազմակերպությունների հետ համագործակցությունը,
3. տրանսպորտի բնագավառի պետական վերահսկողության ոլորտներում ծրագրերի մշակումը և իրականացումը.
4. աջակցությունը՝ տրանսպորտի բնագավառում վերահսկողության պետական քաղաքականության մշակմանը.
5. վերահսկվող սուբյեկտի կողմից կարգադրագրով (հանձնարարականով) սահմանված պահանջների կատարման վերահսկողությունը.
6. տրանսպորտի բնագավառում առկա ռիսկերի վերլուծության, գնահատման և կառավարման իրականացումը.
7. վերահսկվող սուբյեկտի գործունեության իրականացման վերաբերյալ նոր իրավական ակտեր ընդունվելու կամ ուղեցույցներ հրապարակվելու, ինչպես նաև դրանցում փոփոխություններ կամ լրացումներ կատարվելու դեպքում այդ մասին «Տեսչական մարմինների մասին» օրենքով սահմանված կարգով վերահսկվող սուբյեկտների իրազեկման ապահովումը.
8. սույն օրենքով նախատեսված դեպքերում վերահսկվող սուբյեկտի գործունեության արգելման մասին որոշման ընդունումը.
9. տրանսպորտի բնագավառում ռիսկերի կանխման կամ նվազեցման նպատակով վերահսկվող սուբյեկտների հետ համագործակցություն հաստատելու ուղղությամբ միջոցների ձեռնարկումը.
10. տեսչական մարմնի ծառայողի կողմից վարչական իրավախախտում արձանագրելու դեպքում գործերի վարույթի իրականացումը և գործերի քննությամբ համապատասխան որոշումների կայացումը, այդ թվում՝ պատասխանատվության միջոցներ կիրառելու վերաբերյալ.
11. տրանսպորտի բնագավառում պետական վերահսկողության արդյունքների ընդհանրացումը, բացահայտված իրավախախտումների պատճառների վերլուծությունը, սահմանված պահանջների վերանայման վերաբերյալ առաջարկների մշակումը և սահմանված կարգով ներկայացումը, եթե դրանց կատարումը չի ապահովում հանրային շահերի պատշաճ պաշտպանություն.
12. վերահսկվող սուբյեկտներին տրված լիցենզիաների, պայմանագրերի, թույլտվությունների, արտոնագրերի ուժը կորցրած ճանաչելու կամ դրանց գործողությունը կասեցնելու վերաբերյալ օրենսդրությամբ սահմանված կարգով լիազորված մարմիններին միջնորդագրեր ներկայացնելը.
13. օրենքով սահմանված դեպքերում և կարգով դատարան հայց ներկայացնելը.
14. տրանսպորտի բնագավառի օրենսդրության խախտման համար քրեական պատասխանատվության առաջացնող արարքի հատկանիշներ հայտնաբերելու դեպքում իրավապահ մարմիններին հաղորդում ներկայացնելը.
15. օրենքով սահմանված այլ լիազորություններ:

|  |  |
| --- | --- |
| **Հոդված 21.** | **Տեսչական մարմնի ծառայողների իրավունքները** |

1. Տեսչական մարմնի ծառայողը իրավունք ունի՝

1) կանգնեցնելու տրանսպորտային միջոցը: Տեսչական մարմնի ծառայողի կողմից տրանսպորտային միջոցները կանգնեցնելու մասին պահանջը պետք է տրվի դեպի տրանսպորտային միջոցն ուղղված ցուցաձողի, սպիտակ ազդանշանով սկավառակի կամ բարձրախոս սարքի միջոցով: Տրասնպորտային միջոցի վարողի ուշադրությունն իր վրա հրավիրելու համար կարող է ազդանշան տրվել նաև սուլիչով: Տեսչական մարմնի ծառայողը իրավիճակից ելնելով, կարգավորիչ ազդանշաններին զուգահեռ, կարող է ազատ ձեռքով տալ վարորդների համար ընկալելի այլ ազդանշաններ:
Ազդանշանները պետք է հասկանալի լինեն տրանսպորտային միջոցի վարորդին և տրվեն ժամանակին, որպեսզի դրանց պահանջների կատարումը չստեղծի վթարային իրադրություն:

2) օրենքներով և իրավական այլ ակտերով սահմանված իրավասությունների սահմաններում վերահսկվող սուբյեկտներից պահանջելու փաստաթղթեր, իրեր, տվյալներ, տեղեկանքներ և վերահսկողության իրականացման համար անհրաժեշտ այլ փաստաթղթեր, ինչպես նաև վերցնելու փորձանմուշներ և կատարելու կապարակնքում: Կապարակնքում կիրառելու դեպքում կազմում է նաև կապարակնքման ակտ: Կապարակնիքի և կապարակնքման ակտի ձևերը հաստատում է տեսչական մարմնի ղեկավարը:

3)  խախտմներ հայտնաբերելու դեպքում արձանագրելու խախտումները, օրենսդրությամբ սահմանված կարգով վերահսկվող սուբյեկտներին հանձնարարականներ, կարգադրագրեր տալու և օրենքով սահմանված դեպքերում արգելելու նրանց գործողությունները:

4) օրենքով նախատեսված դեպքերում վերահսկվող սուբյեկտի ներկայացուցչի մասնակցությամբ անարգել մուտք գործելու տնտեսավարողի գրասենյակային, արտադրական, պահեստային և այլ ստորաբաժանումներ ու տարածքներ.

5) վերահսկողության ընթացքում օրենսդրությամբ սահմանված կարգով ներգրավելու մասնագետների, փորձագետների և թարգմանիչների:

6) օրենքով սահմանված կարգով պահել, կրել, օգտագործել ծառայողական ռազմամթերք, ձեռնաշղթա և կրել համազգեստ: Համազգեստի ձևը, կրելու կարգն ու պայմանները սահմանում է Հայաստանի Հանրապետության կառավարությունը:

2. Տեսչական մարմնի ծառայողը կարող է ունենալ Հայաստանի Հանրապետության օրենքներով նախատեսված այլ լիազորություններ:

|  |  |
| --- | --- |
| **Հոդված 22.** | **Տեսչական մարմնի ծառայողների պարտականությունները** |

1. Տեսչական մարմնի ծառայողը պարտավոր է`

1) օրենքներով և իրավական այլ ակտերով սահմանված իրավասությունների սահմաններում ապահովել Հայաստանի Հանրապետության Սահմանադրության, օրենքների և իրավական այլ ակտերի պահանջների կատարումը.

2) օրենքներով և իրավական այլ ակտերով սահմանված իրավասությունների սահմաններում ապահովել անձանց իրավունքների և օրինական շահերի պաշտպանումը:

3) օրենքներով և իրավական այլ ակտերով սահմանված իրավասությունների սահմաններում ուսումնասիրել քաղաքացիների, կազմակերպությունների, պետական և տեղական ինքնակառավարման մարմինների բողոքներն ու դիմումները և դրանց ընթացք տալ.

 4) չխոչընդոտել վերահսկվող սուբյեկտի բնականոն աշխատանքին.

5) իրենց իրավունքներին և պարտականություններին ծանոթացնել վերահսկվող սուբյեկտի պաշտոնատար անձանց.

6) արձանագրել տրանսպորտի բնագավառի օրենսդրության խախտման դեպքերը և իր իրավասության սահմաններում տալ համապատասխան ընթացք.

7) իրականացնել անկողմնակալ վերահսկողություն տրանսպորտի բնագավառի օրենսդրության պահանջների կատարման նկատամամբ.

8) վերահսկողության նպատակներին անմիջականորեն առնչվող փաստաթղթեր, իրեր, փորձանմուշներ և այլ անհրաժեշտ նյութեր ժամանակավորապես վերցնելու դեպքում այդ մասին կազմել արձանագրություն, որում նշվում է դրանց վերադարձման ժամկետը: Արձանագրության 1 օրինակը հանձնվում է վերահսկվող սուբյեկտի ղեկավարին կամ նրան փոխարինող անձին: Վերահսկողություն իրականացնող անձինք պատասխանատվություն են կրում ժամանակավորապես վերցրած փաստաթղթերի, իրերի, փորձանմուշների և այլ անհրաժեշտ նյութերի որակական և քանակական ամբողջականության պահպանման ու սահմանված ժամկետում վերադարձման համար:

2. Տեսչական մարմնի ծառայողը իր պարտականությունների կատարման ընթացքում առաջնորդվում է սույն օրենքով, Հայաստանի Հանրապետության օրենքներով և իրավական այլ ակտերով:

|  |  |
| --- | --- |
| **Հոդված 23.** | **Տեսչական մարմնի ծառայողի ֆիզիկական ուժի և հատուկ միջոցների կիրառումը և դրանց օգտագործման պայմանները** |

1. Օրենքով սահմանված կարգով տեսչական մարմնի ծառայողին հատկացվող հատուկ միջոցների տեսակը, ձևը, մոդելը և քանակը, ինչպես նաև դրանք կրելու իրավունք ունեցող պաշտոնների անվանացանկը սահմանում է Հայաստանի Հանրապետության կառավարությունը:
2. Տեսչական մարմնի ծառայողը իր ծառայողական պարտականությունները կատարելիս տրանսպորտի բնագավառի օրենսդրության իրավախախտների նկատմամբ իրավունք ունի կիրառելու (գործադրելու) ֆիզիկական հարկադրանք (ուժ) և ուշադրությունը շեղող լուսաձայնային միջոցներ` սույն հոդվածի 4-րդ և 5-րդ մասերով սահմանված նպատակներով և դեպքերում:
3. Տեսչական մարմնի ծառայողը ֆիզիկական հարկադրանք (ուժ) կիրառելիս իրավունք ունի օգտագործելու ձեռնաշղթաներ և ուշադրությունը շեղող լուսաձայնային միջոցներ:
4. Տեսչական մարմնի ծառայողը տրանսպորտի բնագավառի օրենսդրության իրավախախտների նկատմամբ ֆիզիկական հարկադրանք (ուժ) կիրառում է`

1) իր և (կամ) այլ անձանց վրա հարձակումը կանխելու, կասեցնելու նպատակով.

2) տեսչական մարմնին պատկանող կամ վերջինիս կողմից վերահսկվող շինությունների, կառույցների և փոխադրամիջոցների վրա հարձակումը կանխելու, կասեցնելու նպատակով.

3) իրավախախտումը կանխելու, կասեցնելու, իրավախախտի անձը պարզելու և իրավախախտման վերաբերյալ արձանագրություն կազմելու նպատակով բերման ենթարկելու դեպքերում` դիմադրություն ցույց տվող անձանց նկատմամբ.

4) իրավախախտման պահին բռնված և փախուստի փորձ կատարող անձանց բռնելու դեպքում:

5. Տեսչական մարմնի ծառայողը տրանսպորտի բնագավառի օրենսդրության իրավախախտների նկատմամբ ուշադրությունը շեղող լուսաձայնային միջոցներ կիրառում է ավտոտրանսպորտային միջոցը կանգնեցնելիս, եթե դրա վարորդն ակնհայտորեն չի ենթարկվում ծառայողի` տրանսպորտային միջոցը կանգնեցնելու պահանջին:

9. Տեսչական մարմնի ծառայողը ֆիզիկական հարկադրանք կիրառելիս իրավունք ունի գործադրելու ձեռնաշղթաներ: Ձեռնաշղթաներ կիրառելն արգելվում է հղիության կամ հաշմանդամության ակնհայտ նշաններ ունեցող անձանց և անչափահասների նկատմամբ, բացառությամբ վերջիններիս կողմից զինված դիմադրություն ցույց տալու և տեսչական մարմնի ծառայողի կյանքին վտանգ սպառնացող գործողություններ կատարելու դեպքերի:

10. Նախքան ֆիզիկական ուժի, հատուկ միջոցների իրավասություն ստանալը, իսկ այնուհետ՝ պարբերաբար, տեսչական մարմնի ծառայողը սահմանված կարգով անցնում է հատուկ պատրաստության ստուգումներ: Նշված անձը պարտավոր է նաև տուժողին առաջին բուժօգնություն ցուցաբերելու հմտություն ունենալ: Տեսչական մարմնի ծառայողը տեսչական գործողությունների ծավալման ամբողջ ընթացքում պարտավոր է իր հետ ունենալ առաջին բուժօգնության համար համապատասխան պարագաներ` դրանց համար նախատեսվող հատուկ պայուսակով:

11. Տեսչական մարմնի ծառայողը ֆիզիկական ուժ, հատուկ միջոցներ կիրառելուց առաջ նախազգուշացնում է այդ մտադրության մասին` տալով իր պահանջները կատարելու համար բավարար ժամանակ, բացառությամբ անակնկալ զինված, ռազմական տեխնիկայի և փոխադրամիջոցների օգտագործմամբ հարձակումների և այլ իրադրությունների, երբ նման նախազգուշացումը ստեղծված իրավիճակում անհնարին է կամ կարող է վտանգ առաջացնել իր կամ այլ անձանց կյանքին ու առողջությանը կամ հանգեցնել այլ ծանր հետևանքների:

12. Իրավախախտման վտանգավորության աստիճանից և այն կատարող անձի ինքնությունից, ինչպես նաև դիմադրության ուժից ելնելով՝ վտանգի վերացմանն ուղղված գործողությունների հետևանքով հնարավոր վնասները տեսչական մարմնի ծառայողը պետք է հասցնի նվազագույնի:

13. Ֆիզիկական ուժի, հատուկ միջոցների կիրառման հետևանքով մարմնական վնասվածքների և (կամ) մահվան դեպքերի մասին համապատասխան ծառայողն անմիջապես տեղյակ է պահում առողջապահության բնագավառի քաղաքականությունը մշակող մարմնին, դատախազությանը և միաժամանակ տրանսպորտի բնագավառում պետական վերահսկողություն իրականացնող տեսչական մարմնի ղեկավարին, իսկ վերջինիս բացակայության դեպքում` նրա տեղակալին:

14. Տեսչական մարմնի ծառայողի կողմից ֆիզիկական ուժի, հատուկ միջոցների և առաջին բուժօգնություն ցուցաբերելու հմտություն ձեռք բերելու կարգը սահմանում է Հայաստանի Հանրապետության կառավարությունը:

15. Օրենքով չնախատեսված դեպքերում տեսչական մարմնի ծառայողի կողմից ֆիզիկական ուժի, հատուկ միջոցների գործադրումը կամ իր իրավասույան սահմանների անցումով գործառույթների կատարումը Հայաստանի Հանրապետության օրենքով ենթակա է պատասխանատվության:

|  |  |
| --- | --- |
| **Հոդված 24.** | **Վերահսկվող սուբյեկտների իրավունքները** |

1. Տրանսպորտի օրենսդրության նորմերի պահպանման բնագավառում վերահսկվող սուբյեկտներն իրավունք ունեն`

1) արգելելու վերահսկողության միջոցառումը իրականացնող անձանց փաստաթղթեր տրամադրելը, եթե ծառայողը խախտել է վերահսկողության իրականացման օրենքով սահմանված կարգը.

2) ծանոթանալու վերահսկողության արդյունքում կազմվող փաստաթղթերին, ներկայացնելու բացատրություններ, պարզաբանումներ.

3) օրենքով սահմանված կարգով բողոքարկելու տեսչական մարմնի ծառայողի գործողությունները.

4) օրենքով սահմանված կարգով պահանջելու տեսչական մարմնի ծառայողի ապօրինի գործողությունների հետևանքով պատճառված վնասի հատուցում.

5) չկատարելու վերահսկողության նպատակներից չբխող պահանջները.

6) սեփական շահերի պաշտպանության նպատակով վերահսկողության մասնակից դարձնելու մասնագետների, փորձագետների և փաստաբանների:

7) իրականցնելու իր իրավունքների պաշտպանությանն ուղղված այլ գործողություններ:

2. Տեսչական մարմնի ծառայողի գործողությունները կարող են բողոքարկվել «Տեսչական մարմինների մասին» օրենքով սահմանված կարգով:

|  |  |
| --- | --- |
| **Հոդված 25.** | **Վերահսկվող սուբյեկտների պարտականությունները** |

1. Տրանսպորտի օրենսդրության նորմերի պահպանման բնագավառում վերահսկվող սուբյեկտները պարտավոր են`

1) չխոչընդոտել վերահսկողության ընթացքին.

2) կատարել տեսչական մարմնի ծառայողի օրինական պահանջները.

3) տեսչական մարմնի ծառայողի պահանջով տրամադրել փաստաթղթեր, տվյալներ, տեղեկանքներ, հաշվետվություններ և անհրաժեշտ այլ փաստաթղթեր և իրեր, եթե դրանք անմիջականորեն առնչվում են տեսչական մարմնի իրավասության շրջանակներում իրականացվող վերահսկողության նպատակներին.

4) անհրաժեշտ պայմաններ ստեղծել տեսչական մարմնի ծառայողի գործունեության համար.

5) սույն օրենքով և այլ օրենքներով սահմանված կարգով և ժամկետներում վերացնել վերահսկողությամբ բացահայտված թերություններն ու իրավախախտումները:

6) կատարել տեսչական մարմնի ծառայողի կողմից տրված հանաձնարարականները, կարգադրագրերի պահանջները և դրանց կատարման մասին տեղեկացնել տեսչական մարմնին:

2. Վերահսկվող սուբյեկտները պարտավոր են իրականացնել սույն օրենքով և իրավական այլ ակտերով սահմանված այլ պահանջներ:

3. Սույն հոդվածի պահանջները չկատարելն առաջացնում է պատասխանատվություն` օրենքով սահմանված կարգով:

**Գ Լ ՈՒ Խ  5**

**ՏՐԱՆՍՊՈՐՏԻ ԲՆԱԳԱՎԱՌՈՒՄ ՊԵՏԱԿԱՆ ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ ՏԵՍՉԱԿԱՆ ՄԱՐՄՆԻ ԵՎ ՎԵՐԱՀՍԿՎՈՂ ՍՈՒԲՅԵԿՏՆԵՐԻ ՊԱՏԱՍԽԱՆԱՏՎՈՒԹՅՈՒՆԸ**

|  |  |
| --- | --- |
| **Հոդված 26.** | **Պատասխանատվությունը սույն օրենքի պահանջները խախտելու դեպքում** |

1. Սույն օրենքով կարգավորման ենթակա իրավահարաբերությունների կողմ հանդիսացող սուբյեկտները սույն օրենքով սահմանված իրենց պարտականությունները չկատարելու կամ դրանք ոչ պատշաճ կատարելու կամ սույն օրենքի այլ պահանջները խախտելու կամ տեսչական մարմնի ծառայողի կողմից իրավասությունները վերազանցելու դեպքում կրում են պատասխանատվություն` Հայաստանի Հանրապետության օրենքով սահմանված կարգով:

**ԳԼՈՒԽ 6
ԵԶՐԱՓԱԿԻՉ ՄԱՍ**

|  |  |
| --- | --- |
| **Հոդված 27.** | **Եզրափակիչ դրույթներ** |

* 1. Սույն օրենքն ուժի մեջ է մտնում 2022 թվականի հունվարի 1-ից:
	2. Սույն օրենքի 21-րդ հոդվածի 1-ին մասի 6-րդ կետով, 23-րդ հոդվածի 1-ին և 14-րդ մասերով սահմանված՝ Կառավարության որոշումներն ընդունվում են սույն օրենքի պաշտոնական հրապարակումից վեց ամիս հետո:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏՐԱՆՍՊՈՐՏԱՅԻՆ ՏԵՍՉՈՒԹՅԱՆ ՄԱՍԻՆ» ՕՐԵՆՔՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**

**Հոդված 1.** Ուժը կորցրած ճանաչել «Հայաստանի Հանրապետության տրանսպորտային տեսչության մասին» 2006 թվականի դեկտեմբերի 5-ի ՀՕ- 234-Ն օրենքը:

**Հոդված 2.** Սույն օրենքն ուժի մեջ է մտնում 2022 թվականի հունվարի 1-ից:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ԵՐԿԱԹՈՒՂԱՅԻՆ ՏՐԱՆՍՊՈՐՏԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Երկաթուղային տրանսպորտի մասին» 2007 թվականի նոյեմբերի 28-ի ՀՕ-293-Ն օրենքի (այսուհետ` Օրենք) 7-րդ հոդվածում՝

* 1. 1-ին մասի՝
1. 4-րդ կետից հանել « և դրանց կատարման նկատմամբ վերահսկողություն» բառերը.
2. 6-րդ կետը ուժը կորցրած ճանաչել.
	1. 2-րդ մասի 1-ին մասը ուժը կորցրած ճանաչել:

**Հոդված 2.** Օրենքի7-րդ հոդվածից հետո լրացնել նոր 7.1-ին հոդվածով՝ հետևյալ բովանդակությամբ.

**«Հոդված 7.1. Տեսչական մարմնի լիազորությունները**

1. Սույն օրենքի պահանջների կատարման նկատմամբ վերահսկողությունը իրականցնում է տրանսպորտի բնագավառում վերահսկողություն իրականցնող տեսչական մարմինը (այսուհետ՝ տեսչական մարմին)՝ օրենքով իրեն վերապահված լիազորությունների շրջանակներում:
2. Տեսչական մարմինն իրականացնում է հետևյալ լիազորությունները`
3. Լիազոր մարմնի կողմից ընդունված նորմատիվ իրավական ակտերի պահանջների կատարման նկատմամբ վերահսկողություն.
4. երկաթուղային տրանսպորտի գործունեության կազմակերպման լիցենզիայի պարտադիր պահանջների և պայմանների կատարման նկատմամբ վերահսկողություն.
5. իրականացնում է երկաթուղային տրանսպորտով փոխադրման գործընթացի հետ կապված տեխնիկական միջոցների շահագործման և երթևեկության անվտանգության ոլորտում տեխնիկական վերահսկողություն և կարգավորում, այդ թվում նաև` տրանսպորտային պատահարների և երկաթուղային տրանսպորտի շահագործման և երթևեկության անվտանգության կանոնների խախտման հետ կապված միջադեպերի ծառայողական քննություն և հաշվառում.
6. օրենքով նախատեսված այլ լիազորությունների իրականացում:»:

**Հոդված 3.** Օրենքի 25-րդ հոդվածի 6-րդ մասում «լիազոր մարմինը» և «Լիազոր մարմինը» բառերը փոխարինել համապատասխանաբար «տեսչական մարմինը» և «Տեսչական մարմինը» բառերով:

**Հոդված 4.** Օրենքի 28-րդ հոդվածի 3-րդ մասում «լիազոր մարմինը» բառերը փոխարինել «տեսչական մարմինը» բառերով:

**Հոդված 5.** Սույն օրենքն ուժի մեջ է 2022 թվականի հունվարի 1-ից: